IэщIагъэхэм нэхъ куууэ хурагъаджэ
Хабзэ хъуауэ, ди республикэм и курыт еджапIэхэм къыщызэIуах IэщIагъэ зэмылIэужьыгъуэхэм нэхъ куууэ щыхурагъаджэ классхэр. Физикэмрэ математикэмрэ, уэрэдымрэ къафэмрэ зыхуэгъэсэну зи мурад ныбжьыщIэхэр а унэтIыныгъэхэм епха щIэныгъэхэм нэхъыфIу щагъэгъуэзэн папщIэ, Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым Бахъсэн къалэм дэт курыт школ №4-м иджыблагъэ къыщызэIуихащ физико-математикэ, вокально-хореографие классхэр.
IуэхугъуэщIэм иращIэкIа гуфIэгъуэ зэхы-хьэм кърихьэлIат Бахъсэн къалэ округым и администрацэм и Iэтащхьэ Мамхэгъ Хьэчим, абы и къуэдзэхэу Къардэн ФатIимэрэ Шапсыгъ Азэмэтрэ, КъБР-м цIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министр Къумыкъу Iэуес, КъБКъУ-м и проректор Къэжэр Артур, Бахъсэн къалэ администрацэм егъэджэныгъэмкIэ и департаментым и унафэщI Борэн Маринэ, университетым и егъэджакIуэхэр, еджакIуэхэмрэ абыхэм я адэ-анэхэмрэ.
ЗэIущIэр псалъэ гуапэкIэ къызэIуихащ Мамхэгъ Хьэчим. Абы къыхигъэщащ КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэмрэ Къэбэрдей-Балъкъэр къэрал университетымрэ мы зэманым республикэм лэжьыгъэ щхьэпэ зэрыщрагъэкIуэкIыр, ар куэдым гунэс зэращыхъур, IэщIагъэ зэмылIэужьыгъуэхэм щыхурагъаджэ классхэр иджы Бахъсэн къызэрыщызэIуахым щIыналъэм щыпсэухэр хуабжьу зэрыщыгуфIыкIыр.
АдэкIэ псалъэ иратащ Къумыкъу Iэуес. Ар къызэхуэсахэм гуапэу ехъуэхъуащ гупыщIэхэм лэжьэн зэраублэмкIэ икIи къыхигъэщащ Бахъсэн дэт курыт школ №4-р армырами республикэм щынэхъ лъэрызехьэхэм зэращыщыр, иджы, профильнэ классхэм лэ- жьэн ирагъажьэмэ, ехъулIэныгъэщIэхэр зэрызыIэрагъэхьэфынур. КъызэIуах классхэр зытращIыхьа IэщIагъэхэм хуеджэну гукъыдэж зиIэ сабийхэм захуигъазэри, министрым жиIащ абы ныбжьыщIэхэр зэрыхущIемыгъуэжынур.
Егъэджэныгъэм къыхыхьа унэтIыныгъэщIэмкIэ ныбжьыщIэхэм ехъуэхъуащ Къэжэр Артуррэ Борэн Маринэрэ. Зэхуэ-сыр ягъэдэхащ курыт школым и егъэджакIуэхэмрэ абыхэм я гъэсэнхэмрэ зэгъусэу ягъэхьэзыра концертым. КлассыщIэм щеджэну мурад зыщIа еджакIуэхэми университетым къыбгъэдэкIыу тыгъэ цIыкIухэр иратащ.
ЖЫЛАСЭ Маритэ.
